Sacrosancte ecclesie Sancti Vincentii martiris que est infra ambitum meniorum Matiscensium sita, quam domnus Walterius (episcopus) ad regendum habet. Ego Matselina femina dono quasdam res sitas in pago Matisconensi, in fine Viriacensi, in villa Carbonerias, scilicet curtilum unum cum vinea simul tenente; terminatur a mane et a medio die viis publicis, a sero terra Widonis, a circio terra Anane. Et dono in ipsa villa de uno prato unam medietatem que terminat a mane via publica, a medio die terra Teutsane et Vuitberti, a sero terra Sancti Boniti, a circio Sancti Vincentii; et dono predicte ecclesie omnia que Livo, senior meus, michi concessit per dotalicium et per aliud donum, et omnia que michi advenire debent de infantibus duobus quos jam dicto Livoni genui, qui post mortem illius multis vixerunt diebus, eo pacto ut de his terris duas partes retineant rectores Sancti Vincentii, tertiam habeant rectores Sancti Petri.